b'\n_START_ARTICLE_\nSo\xc4\x8dutna uporaba zdravil\n_START_PARAGRAPH_\nSo\xc4\x8dutna uporaba zdravila pomeni uporabo zdravila, ki \xc5\xa1e nima dovoljenja za promet, pod dolo\xc4\x8denimi pogoji. V Evropski uniji so lahko sicer na tr\xc5\xbei\xc5\xa1\xc4\x8du le zdravila s pridobljenim dovoljenjem za promet, vendar je v dolo\xc4\x8denih primerih pomembno za bolnika, da mu je zdravilo dostopno pred pridobitvijo le-tega. Program so\xc4\x8dutne uporabe je namenjen bolnikom z \xc5\xbeivljenjsko ogro\xc5\xbeajo\xc4\x8dim obolenjem, ki nimajo na voljo ustreznega zdravljenja, in jim omogo\xc4\x8da dostop do zdravil, ki so \xc5\xa1e v razvojni fazi in \xc5\xa1e niso pridobili dovoljenje za promet z zdravilom ali statusa zdravila sirote._NEWLINE_Programi so\xc4\x8dutne uporabe zdravil posameznih dr\xc5\xbeav \xc4\x8dlanic, s katerim se omogo\xc4\x8di dostop zdravila poimenskemu bolniku ali skupini bolnikov, so predmet njihove zakonodaje. V Republiki Sloveniji je mo\xc5\xbeno pri Javni agenciji za zdravila in medicinske pripomo\xc4\x8dke pridobiti dovoljenje za vnos zdravila v skladu s so\xc4\x8dutno uporabo, kadar je zdravilo \xc5\xbee v postopku pridobitve dovoljenja za promet z zdravilom po centraliziranem postopku, na predlog le\xc4\x8de\xc4\x8dega zdravnika.'